ΚΑΝΟΝΙΣΜΟΣ (ΕΟΚ) αριθ. 1769/92 ΤΟΥ ΣΥΜΒΟΥΛΙΟΥ της 29ης Ιουνίου 1992 για την τροποποίηση του κανονισμού (ΕΟΚ) αριθ. 1768/89 για την επιβολή οριστικού δασμού αντιντάμπινγκ στις εισαγωγές βιντεοκασετών, καταγωγής Χονγκ Κονγκ

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2423/88 του Συμβουλίου της 11ης Ιουλίου 1988 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1), και ιδίως το άρθρο 14,

την πρόταση που υπέβαλε η Επιτροπή μετά από διαβούλευση στο πλαίσιο της συμβουλευτικής επιτροπής, όπως προβλέπει ο ανωτέρω κανονισμός,

Εκτιμώντας ότι:

Ι. ΠΡΟΗΓΟΥΜΕΝΗ ΔΙΑΔΙΚΑΣΙΑ

(1) Με τον κανονισμό (ΕΟΚ) αριθ. 1768/89 (2), το Συμβούλιο επέβαλε οριστικό δασμό αντιντάμπινγκ 21,9 % στις εισαγωγές βιντεοταινιών VHS σε κασέτες (που στο εξής καλούνται "βιντεοκασέτες") που υπάγονται σοτν κωδικό ΣΟ ex 8523 13 00, καταγωγής Χονγκ Κονγκ, με εξαίρεση τις εισαγωγές από ορισμένους εξαγωγείς οι οποίοι αναφέρονται ιδιαιτέρως και οι οποίοι υπόκεινται σε μικρότερο ποσοστό δασμού ή απαλλάσσονται από το δασμό.

(2) Στο σημείο 43 της αιτιολογικής σκέψης του κανονισμού (ΕΟΚ) αριθ. 1768/89 σχετικά με τις εταιρείες που άρχισαν ή θα αρχίσουν να εξάγουν βιντεοκασέτες δικής τους παραγωγής στην Κοινότητα μετά την περίοδο έρευνας (νέοι εξαγωγείς) (newcomers), το Συμβούλιο αναφέρει ότι η Επιτροπή προτίθεται να αρχίσει διαδικασία επανεξέτασης αν η εταιρεία εξαγωγής είναι σε θέση να παράσχει ικανοποιητικά αποδεικτικά στοιχεία στην Επιτροπή, που να δείχνουν ότι δεν εξήγαγε τα εν λόγω προϊόντα στην Κοινότητα κατά την περίοδο της έρευνας. Η εταιρεία πρέπει επίσης να αποδείξει ότι άρχισε ή θα αρχίσει αυτές τις εξαγωγές μετά την εν λόγω περίοδο και ότι δεν σχετίζεται ή συνδέεται με καμιά από τις εταιρείες που αποτελούν αντικείμενο της έρευνας.

ΙΙ. ΔΙΑΔΙΚΑΣΙΑ ΕΠΑΝΕΞΕΤΑΣΗΣ

(3) Με ανακοίνωση που δημοσιεύθηκε στις 12 Οκτωβρίου 1991 στην Επίσημη Εφημερίδα των Ευρωπαϊκών Κοινοτήτων (3), η Επιτροπή, μετά από διαβούλευση στα πλαίσια της συμβουλευτικής επιτροπής και σύμφωνα με το άρθρο 14 του κανονισμού (ΕΟΚ) αριθ. 2423/88, άρχισε την επανεξέταση του κανονισμού (ΕΟΚ) αριθ. 1768/89, δεδομένου ότι αφορούσε μια εταιρεία του Χονγκ Κονγκ, την Bico Magnetics Ltd. Η εν λόγω εταιρεία υποστήριξε ότι δεν εξήγαγε τα προϊόντα που αποτελούν αντικείμενο του δασμού αντιντάμπινγκ κατά την αρχική περίοδο έρευνας (1η Ιανουαρίου - 30 Νοεμβρίου 1987). Επιπλέον, υποστήριξε ότι δεν σχετίζεται με καμιά από τις εταιρείες για τις οποίες διαπιστώθηκε πρακτική ντάμπινγκ σε προηγούμενες έρευνες. Επιπλέον, δεν βρέθηκαν αποδεικτικά στοιχεία από τα οποία να προκύπτει ότι είχει πραγματοποιήσει εξαγωγές βιντεοκασετών στην Κοινότητα. Συνεπώς, η Επιτροπή άρχισε έρευνα με σκοπό να εξακριβώσει κατά πόσον η Bico Magnetics Ltd μπορεί να θεωρηθεί ως νέος εξαγωγέας και να διαπιστώσει, ενδεχομένως, περιθώριο ντάμπινγκ για αυτήν την εταιρεία.

ΙΙΙ. ΑΠΟΤΕΛΕΣΜΑΤΑ ΤΗΣ ΕΡΕΥΝΑΣ

1. Νέος εξαγωγέας

(4) Από την έρευνα προέκυψε ότι η Bico Magnetics Ltd δεν είχε προηγουμένως εξάγει ή παράγει βιντεοκασέτες που εξήχθησαν στην Κοινότητα, αλλά σκόπευε τώρα να αρχίσει τέτοιες εξαγωγές. Επιπλέον, διαπιστώθηκε ότι η εν λόγω εταιρεία δεν είχε κανένα δεσμό με τους εξαγωγείς που συμμετείχαν στην προηγούμενη διαδικασία, για τους οποίους διαπιστώθηκε πρακτική ντάμπινγκ. Το Συμβούλιο επιβεβαιώνει ότι θα πρέπει, συνεπώς, να θεωρηθεί ως νέος εξαγωγέας και ότι δικαιολογείται μερική επανεξέταση του κανονισμού (ΕΟΚ) αριθ. 1768/89, όσον αφορά τη Bico Magnetics Ltd.

2. Κανονική αξία

(5) Δεδομένου ότι η Bico Magnetics Ltd δεν πώλησε βιντεοκασέτες στην εγχώρια αγορά κατά την περίοδο έρευνας για την εν λόγω επανεξέταση (από την 1η Ιανουαρίου 1991 έως τις 30 Ιουνίου 1991), η κανονική αξία καθορίστηκε με βάση την κατασκευασμένη αξία του εν λόγω προϊόντος σύμφωνα με το άρθρο 2 παράγραφος 3 στοιχείο β) του κανονισμού (ΕΟΚ) αριθ. 2423/88. Αυτή η κατασκευασμένη αξία υπολογίσθηκε με βάση το συνολικό κόστος, τόσο το πάγιο όσο και το μεταβλητό, στη χώρα καταγωγής των υλικών και της κατασκευής για τα μοντέλα που προορίζονται για εξαγωγή στην Κοινότητα συν ένα εύλογο ποσό για τα έξοδα πώλησης, τα διοικητικά και άλλα γενικά έξοδα και το κέρδος.

(6) Όσον αφορά τα έξοδα και τα διοικητικά και άλλα γενικά έξοδα, αυτά υπολογίσθηκαν βάσει των δαπανών, όπως παρουσιάσθηκαν στους λογιστικούς ελέγχους της Bico Magnetics Ltd. Αυτά τα έξοδα αντιστοιχούσαν στα έξοδα που πραγματοποίησαν άλλοι κατασκευαστές του Χονγκ Κονγκ για τις πωλήσεις βιντεοκασετών στην εγχώρια αγορά, τα οποία διαπιστώθηκαν κατά τη διάρκεια προηγούμενων ερευνών σχετικά με τις βιντεοκασέτες από το Χονγκ Κονγκ.

Όσον αφορά το κέρδος, θεωρήθηκε σκόπιμο να εφαρμοστεί ποσοστό κέρδους 8 % επί του κύκλου εργασιών- αυτό το ποσοστό χρησιμοποιήθηκε στον κανονισμό (ΕΟΚ) αριθ. 1768/89 για τους κατασκευαστές βιντεοκασετών του Χονγκ Κονγκ και, σύμφωνα με τις πληροφορίες που έχει στη διάθεσή της η Επιτροπή, μπορεί ακόμα να θεωρηθεί ως το κέρδος που μπορούν κανονικά να πραγματοποιήσουν οι εταιρείες του Χονγκ Κονγκ στην εγχώρια αγορά τους. Το Συμβούλιο επιβεβαιώνει αυτά τα πορίσματα.

(7) Με βάση αυτά τα στοιχεία, καθορίστηκε η κανονική αξία για τα μοντέλα που παράγει και προορίζει για εξαγωγή στην Κοινότητα η Bico Magnetics Ltd, δηλαδή συνήθους ποιότητας.

3. Μέτρα

(8) Δεδομένου ότι διαπιστώθηκε ότι η Bico Magnetics Ltd δεν εξήγαγε βιντεοκασέτες στην Κοινότητα, δεν ήταν δυνατόν να καθοριστεί τιμή εξαγωγής για το υπό εξέταση προϊόν, ούτε να υπολογισθεί το περιθώριο ντάμπινγκ.

(9) Εντούτοις, είναι σαφές ότι εάν οι τιμές εξαγωγής των διαφόρων μοντέλων βιντεοκασετών που πωλούνται για εξαγωγή στην Κοινότητα από την Bico Magnetics Ltd ήταν τουλάχιστον ίσες προς την κανονική αξία των αντίστοιχων μοντέλων, αυτά τα προϊόντα δεν θα αποτελούσαν αντικείμενο ντάμπινγκ.

(10) Επιπλέον, αυτή κανονική αξία είναι κατώτερη από την τιμή στόχο που καθόρισε η κοινοτική βιομηχανία στον κανονισμό (ΕΟΚ) αριθ. 1768/89.

(11) Υπό αυτές τις συνθήκες, θεωρείται ότι τα μέτρα που θα επιβληθούν όσον αφορά τις εισαγωγές στην Κοινότητα βιντεοκασετών που παράγει η Bico Magnetics Ltd, πρέπει να εξασφαλίζουν ότι τα προϊόντα δεν πωλούνται στην Κοινότητα με αξία μικρότερη από την κανονική.

IV. ΤΡΟΠΟΠΟΙΗΣΗ ΤΩΝ ΑΝΑΘΕΩΡΗΜΕΝΩΝ ΜΕΤΡΩΝ

(12) Συνεπώς, θεωρείται σκόπιμο να τροποποιηθεί ο κανονισμός (ΕΟΚ) αριθ. 1768/89 και να απαλλαγεί η Bico Magnetics Ltd από τον οριστικό δασμό αντιντάμπινγκ που επιβλήθηκε στις βιντεοκασέτες VHS, καταγωγής Χονγκ Κονγκ, όσον αφορά τα μοντέλα Ε60, Ε120, Ε180, Ε195 και Ε240, συνήθους ποιότητας, στο μέτρο που αυτά τα μοντέλα θα υπόκεινται σε δασμό ίσο με τη διαφορά μεταξύ της ελάχιστης τιμής που καθορίζεται για καθένα από αυτά τα μοντέλα και της καθαρής αξίας "ελεύθερο στα κοινοτικά σύνορα" πριν τον εκτελωνισμό. Η ελάχιστη τιμή αντιστοιχεί στην κανονική αξία δεόντως προσαρμοσμένη ώστε να φθάσει στο επίπεδο cif.

(13) Η Bico Magnetics Ltd ενημερώθηεκ για τα κυριότερα γεγονότα και παρατηρήσεις βάσει των οποίων προτάθηκε η επιβολή δασμών αντιντάμπινγκ, και της δόθηκε η ευκαιρία να σχολιάσει αυτήν την πρόταση. Η εξαγωγική εταιρεία δεν προέβη σε σχόλια.

(14) Οι καταγγέλλοντες ενημερώθηκαν για τα κυριότερα γεγονότα και παρατηρήσεις βάσει των οποίων προτίθεται το Συμβούλιο να τροποποιήσει τον κανονισμό (ΕΟΚ) αριθ. 1768/89 και δεν προέβησαν σε σχόλια.

(15) Δεδομένου ότι η εν λόγω επανεξέταση περιορίζεται σε ένα μόνο παραγωγό του Χονγκ Κονγκ, δεν παρατείνεται η ισχύς του κανονισμού (ΕΟΚ) αριθ. 1768/89 όσον αφορά το άρθρο 15 παράγραφος 1 του κανονισμού (ΕΟΚ) αριθ. 2423/88,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 1 παράγραφος 3 του κανονισμού (ΕΟΚ) αριθ. 1768/89 προστίθεται το ακόλουθο εδάφιο:

"Ο δασμός που προσδιορίζεται στην παράγραφο 2 στοιχείο β) δεν επιβάλλεται στις βιντεοκασέτες Ε60, Ε90, Ε120, Ε180, Ε195 και Ε240, συνήθους ποιότητας, που κατασκευάζονται και πωλούνται για εξαγωγή στην Κοινότητα από την Bico Magnetics Ltd Χονγκ Κονγκ (πρόσθετος κωδικός Taric 8292)- τα μοντέλα αυτά αποτελούν αντικείμενο δασμού αντιντάμπινγκ που ισούται με τη διαφορά μεταξύ της τιμής που αναφέρεται παρακάτω για καθένα από τα εν λόγω μοντέλα και της καθαρής τιμής του, "ελεύθερο στα κοινοτικά σύνορα", πριν τον εκτελωνισμό:

Ε60 Ε90 Ε120 Ε180 Ε195 Ε240 0,70 Ecu 0,83 Ecu 0,96 Ecu 1,22 Ecu 1,29 Ecu 1,48 Ecu "

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 29 Ιουνίου 1992. Για το Συμβούλιο

Ο Πρόεδρος

Jorge BRAGA DE MACEDO

(1) ΕΕ αριθ. L 209 της 2. 8. 1988, σ. 1. (2) ΕΕ αριθ. L 174 της 22. 6. 1989, σ. 1. Κανονισμός όπως τροποποιήθηκε από τον κανονισμό (ΕΟΚ) αριθ. 3522/90 (ΕΕ αριθ. L 343 της 7.12. 1990, σ. 1). (3) ΕΕ αριθ. C 266 της 12. 10. 1991, σ. 7.